La Biblioteca Infantil celebrarà al novembre el Dia del Llibre Valencià i el Dia Internacional dels Drets de la Infància
2025-07-24

El 20 de novembre de 1490, es publicava a València l’obra més important de l’escriptor Joanot Martorell, “Tirant lo Blanc”. Per a celebrar el seu aniversari, cada 20 de novembre se celebra el Dia del Llibre Valencià; un dia que coincideix amb el Dia Internacional dels Drets de la Infància, dues dates marcades en el calendari de la Biblioteca Infantil de Burjassot, que les celebrarà com bé es mereixen: amb activitats gratuïtes pensades per als xiquets de la casa.

Però, hi haurà moltes més activitats al llarg del mes. Activitats que començaran el dijous 3 de novembre a les 18 hores, en aquest cas, dedicant la vesprada a l’escriptor Ramón Llull, ja que enguany se celebra el seté centenari de la seua mort. A través de la seua obra “El llibre de les bèsties”, els participants en l’activitat coneixeran a l’autor i tindran l’oportunitat de llegir en veu alta diferents rondalles extretes del citat llibre, adaptades als xiquets. Una vegada conclosa la lectura, s’obrirà un xicotet debat per a esbrinar la moralitat del llibre i de les rondalles llegides. Per a finalitzar l’activitat, es realitzarà un taller de marca pàgines.

“La xiqueta que va perdre el seu nom” és el títol de la segona de les activitats del mes que arribarà a la Biblioteca Infantil el dijous 10 de novembre també a les 18 hores. Aquesta serà la primera de les activitats del mes a través de les quals els xicotets participants tindrar l’oportunitat de conéixer els seus drets a partir de la Convenció sobre els Drets del Xiquet. L’activitat començarà amb el visionat del vídeo conte que dóna nom a l’activitat per a, posteriorment, mitjançant un joc, conéixer i entendre els drets del xiquet: es muntarà un puzle en el qual es reflectiran els deu drets fonamentals, amb oracions representatives. A més, es realitzarà un taller com a prèvia a la celebració del Dia dels Drets de la Infància.

El dimarts 15 de novembre, Ramón Llull tornarà a ser protagonista de l’activitat d’animació lectora, ja que es descobriran noves rondalles del llibre de les bèsties i, per a finalitzar, es realitzarà un taller artístic que consistirà a crear una foto o un escenari, en paper i en 3D, amb els personatges de les rondalles. Serà també en la Biblioteca Infantil a les 18 hores.

Els contacontes tornaran al Saló d’Actes de la Casa de Cultura el divendres 18 de novembre a les 18 hores amb la posada en escena de “Contes màgics de l’Orient Llunyà”, de la companyia Contes per al Nou Mil·lenni, SL. Aquest especial contacontes narrarà la història de la bella Mandarina i de la destinació sorprenent a la qual haurà d’afrontar pel seu egoisme. Música, tradició, titelles i disfresses…tot es veurà en aquest divertit contacontes gratuït.

L’última de les activitats del mes serà el 24 de novembre, dia en el qual l’animació “Que es vegen els nostres drets”, servirà per a reivindicar els drets de les xiquetes i dels xiquets. Una activitat, continuació de la realitzada el dia 10 de novembre, en la qual, es llegirà un conte de Saül Schklolnik, a través del qual es podran identificar els drets dels xiquets. El taller consistirà a crear un mural amb tots els dibuixos i frases creades a partir dels deu drets fonamentals dels xiquets; mural que s’exposarà en la Biblioteca Infantil.

A més de totes les activitats programades, les Biblioteques Municipals i Burjassot Ràdio rebrà aquest mes la visita dels alumnes de 3r i 4t de primària del CEIP Miguel Bordonau, els dies 24 i 25 de novembre. I, des de Burjassot Ràdio, es continuarà comptant amb la col·laboració dels xiquets i les xiquetes de la Biblioteca Infantil en el programa Los peques en la radio que, cada dimarts de 18 a 18:30 hores, obri els seus micros a aquests xicotets locutors radiofònics.